 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן עידו חזן - שופט

 רס"ן חאזם מולא - שופט

**בעניין: התובע הצבאי (ע"י ב"כ, סרן עמית בן שלום)**

**נגד**

**הנאשם: ח/XXX רב"ט ד' ח' (ע"י ב"כ, סגן מישל צ'רניחובסקי)**

**הכרעת-דין**

על פי הודאתו, מורשע הנאשם בעבירה של שימוש בלתי חוקי בנשק לפי סעיף 85 סיפא לחוק השיפוט הצבאי, התשט"ו-1955 , בהתאם לכתב האישום המתוקן ולפרטים הנוספים.

**ניתנה היום, כ"ח באב התשפ"ג, 15.08.2023, והודעה בפומבי ובמעמד הצדדים**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר-דין**

הנאשם הורשע על פי הודאתו בעבירה של שימוש בלתי חוקי בנשק בגין כך שבמהלך חודש יולי השנה הפעיל את נשקו האישי מסוג M16בדרך של ירי מספר כדורים, ללא סמכות וללא נקיטת אמצעי זהירות נדרשים, בשכונת מגוריו בכפר ג'וליס.

הנאשם התגייס לצה"ל בחודש ינואר השנה ומשרת כטכנאי מערכות חימוש. חקירתו נפתחה בעקבות דיווח משטרת ישראל ובמהלכה נערך חיפוש בביתו ובו נמצאו בקופסא, במחסנית ובתפזורת כדורי 5.56 מילימטר. במהלך החיפוש התפרעו הנאשם ואחיו האזרח. הנאשם אף קילל את השוטרים ואיים עליהם.

הודאת הנאשם בכתב אישום מתוקן באה לאחר ניהול הליך גישור בפני כבוד הנשיא אל"ם ויגיסר שבמסגרתו נשקלו שיקולים ראייתיים כבדי משקל, לאור טיבן של הראיות בתיק. הצדדים שקלו עוד את החיסכון בזמן השיפוטי והודאת הנאשם בהזדמנות הראשונה.

אכן, מעשה של שימוש בלתי חוקי בנשק, בפרט ירי של מספר כדורים טומן בחובו סיכון רב לפגיעה בשלומם וביטחונם של אזרחים. על אחת כמה וכמה נכונים הדברים שעה שהירי מבוצע בשכונת מגורים. על כן, לולא הקשיים הראייתיים ראויה הייתה העבירה לענישה מכבידה בהרבה. זאת, בפרט לאור התנהגות הנאשם בעת החיפוש בביתו, אשר כללה התפרעות מצידו בצוותא עם אחיו, איומים וגידופים. חרף האמור, בראי גיבוש ההסדר במסגרת הליך גישור, לאור הקושי הראייתי שצוין, עברו הנקי של הנאשם, הן בפן המשמעתי והן בפן הפלילי, הודאת הנאשם יום לאחר הגשת כתב האישום בעניינו והחיסכון בזמן השיפוטי, מצאנו לאמץ את הסכמת הצדדים.

**על הנאשם נגזרים, אפוא, העונשים הבאים:**

1. **שלושים וחמישה (35) ימי מאסר לריצוי בפועל, שיימנו החל מיום מעצרו.**
2. **עונש מאסר מותנה בן חמישה (5) חודשים למשך שנתיים (2), לבל יעבור עבירה שעניינה שימוש בלתי חוקי בנשק.**
3. **עונש מאסר מותנה בן שלושה (3) חודשים למשך שנתיים (2), לבל יעבור עבירה שעניינה הוצאת רכוש מרשות הצבא או פגיעה בסדרי שלטון ומשפט.**
4. **הורדה לדרגת טוראי.**

**זכות ערעור כחוק.**

**ניתן היום, כ"ח באב התשפ"ג, 15.08.2023, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט

**העתק נכון מהמקור

ק' בית הדין**

**נערך על ידי: א.ל**

**בתאריך: 24.08.2023**

**חתימת המגיה: סגן שיר בן-ארמון**